ToekomsVenster: Innerlike krag en stabiliteit | Maroela Media
(Foto: Ian Stauffer/Unsplash)
Daarom is ek bly oor swakhede, beledigings, ontberings, vervolging en moeilikhede ter wille van Christus, want as ek swak is, is ek sterk. – 2 Kor. 12:10b
Ons wêreld bewonder, komplimenteer, adverteer en bevorder sterk mense. Sterk mense is en word ons mentors, helde, voorbeelde en inspirasie. Brute dapperheid en onverskrokkenheid word hoog aangeskrewe.
Billy Ocean sing: "When the going gets tough, the tough get going".
Nou om papbroekerig deur die lewe te gaan is ook nie aan te beveel nie. "Man of muis" in die regte konteks is 'n belangrike vraag. Om met 'n "skuus ek lewe, verskoon my ek wil nie inbreuk maak nie, jammer, jammer, jammer" te lewe is nie wat die Here vir en met ons in gedagte het nie, inteendeel.
Jy moet 'n ruggraat hê waaraan die res van jou opgehang kan word. Iewers is daar 'n fyn, aantreklike en Goddelike balans.
Jesus was saggeaard maar nie papbroekerig nie. Dit is nie 'n lafaard wat sy lewe gewillig aan 'n kruishout laat vasspyker nie.
Dit kos enorme selfdissipline en fokus om nie op elke stompsinnigheid wat tydens Jesus se onregmatige verhoor Hom toegesnou is te antwoord en jouself te verdedig nie.
Jesus se optrede getuig van innerlike krag en stabiliteit.
Ek wonder stellig waar jy jouself bevind?
Oordrewe selfbewus en selfverseker, jy en jou standpunt wat sonder skroom of aarseling aangebied word selfs vir mense wat nie daarna gevra het nie? Of temerig, verskonend en pateties?